Zadatak 12. veljače

Paula Hađur

**Prijedlog teme doktorske disertacije: Aspekti autocenzure kod novinara u Hrvatskoj**

*Veliko N*

Globalna studija o autocenzuri novinara kao takva bila bi praktični neizvediva zato što autocenzura nije pojam koji možemo kvantificirati, odnosno nikada nećemo sa sigurnošću moći znati koliko je novinara podleglo autocenzuri tijekom svoje karijere. I u slučaju da se opredijelimo za, primjerice, samo televizijske novinare, anketa nad njima ponovno se ne bi mogla uopćiti u reprezentativno kvantitativno istraživanje iz razloga što i dalje odgovori u tom slučaju mogu biti zavaravajući – moguće jer novinar ispitanik neće u potpunosti osvijestiti pojam autocenzure, a i ako hoće, možda neće htjeti priznati da je bio ''žrtvom'' iste. Umjesto toga, globalna studija koja bi se mogla odnositi na autocenzuru mogla bi se u ovom slučaju okrenuti prema zakonskim regulativama. Istraživanje bi moglo obuhvatiti zemlje članice EU-a, a predmet istraživanja bili bi svi zakoni koji se tiču reguliranja rada novinara. Dakako, ovakvo istraživanje bilo bi iznimno skupo i zamorno jer svaka država ima nekoliko zakona koji se bave tim pitanjem (primjer Hrvatske koja ima Zakon o HRT-u, Zakon o elektroničkim medijima, Kazneni zakon, Zakon o autorskim pravima itd.), no detaljna analiza sadržaja (zakona) o načinu na koji se suzbija autocenzura u svim državama članicama svakako bi mogla biti izrazito korisna za sve članice, kao i za Europsku komisiju koja bi Direktive mogla temeljiti upravo na ovakvom istraživanju.

*Malo N*

Ovaj tip istraživanja svakako bi se više mogao prilagoditi tematici autocenzure u Hrvatskoj jer bismo mogli izravno od novinara dobiti uvid u to koliko se često i iz kojih razloga izbjegavaju određene teme. U ovom slučaju ne bismo trebali ukupnu populaciju novinara u Hrvatskoj, već bi bio dovoljan uzorak. U tom slučaju metoda istraživanja mogla bi biti anketa potkrijepljena dodatnim pitanjima otvorenog tipa, a ako bismo htjeli proširiti ovakvo istraživanje, prigodna bi bila komparacija s još jednom državom koja je sličnog tipa medijskog sustava kao što je Hrvatska – mješoviti mediteranski i južno/istočnoeuropski model. Hrvatska je u tom kontekstu poprilično unikatna jer nijedna druga država Mediterana nije u povijesti bila socijalistička, kakva je bila Hrvatska, no u ovom kontekstu najbliža država i po indeksu slobode medija bila bi Poljska. Ista provedena anketna istraživanja mogla bi se u konačnici usporediti te istaknuti sve razlike, ali i koje su sve sličnosti u radu novinara.

*Studija slučaja*

Prvi slučaj koji mi pada na pamet kada razmišljam o studiji slučaja o autocenzuri je slučaj smrti Ive Pukanića. U ovom istraživanju radilo bi se o analizi odstupajućeg slučaja s obzirom na to da je Ivo Pukanić bio popularan upravo zbog svog nedostatka straha od vladajućih i kriminalnih skupina, no u konačnici je poginuo upravo iz tog razloga. Studija slučaja Ive Pukanića mogla bi biti potkrijepljena nekim konkretnim podacima iz 2007. godine koji su se odnosili na medijsku atmosferu u Hrvatskoj. Međutim, samo istraživanje o njegovoj novinarskoj karijeri moglo bi biti podijeljeno u etape njegovog razvoja kao novinara gdje bi se pritom svaka etapa zasebno analizirala, a ključna pitanja na koja bi se pokušalo dobiti odgovor bila bi kojim se temama bavio, koja je bila njegova pozicija u određenom mediju, kakva je bila reakcija javnosti i je li u to vrijeme bilo naznaka da bi netko htio ugroziti njegov život. Sama analiza slučaja ne bi mogla pružiti odgovore, ali bi mogla generirati potencijalnu hipotezu koja se naknadnim istraživanjima može potvrditi ili opovrgnuti: *Novinari u Hrvatskoj su nakon smrti Ive Pukanića češće odbijali pisati o određenim temama iz straha za vlastiti život*.